KCM มองผลการดำเนินงานปี 58 โตต่อเนื่อง จ่อเปิดสาขาใหม่ 10 สาขาปีนี้
KCM มองผลการดำเนินงานปี 58 โตต่อเนื่อง วางแผนครึ่งปีหลังเร่งขยายฐานลูกค้าทั่วประเทศ-เพิ่มสินค้าใหม่ เผยเตรียมเปิดสาขาย่อยจำนวนราว 10 สาขาภายในปีนี้
29 ก.ค. 2558

นายนิพนธ์ เจริญกิจ กรรมการผู้จัดการ บริษัท เค.ซี.เมททอลชีท จำกัด (มหาชน) หรือ KCM เปิดเผยว่า แนวโน้มผลการดำเนินงานของปี 58 คาดว่าจะเป็นการเติบโตต่อเนื่องจากปีก่อน เนื่องจากบริษัทมีกลยุทธ์การจัดการต้นทุน และควบคุมค่าใช้จ่ายได้เป็นอย่างดี อีกทั้งยังได้รับคำสั่งซื้อเข้ามาอย่างต่อเนื่องด้วย
สำหรับกลยุทธ์การดำเนินงานในช่วงครึ่งปีหลังนั้น บริษัทจะเร่งขยายฐานลูกค้าให้ครอบคลุมทั่วประเทศ และจัดหาสินค้าใหม่ๆ เข้ามาขายที่หน้าร้านให้มากยิ่งขึ้น เช่น สปีดวอลหรือผนังสำเร็จรูป ระบบหน้าต่าง-ประตู ตู้คอนเทนเนอร์สำหรับสำนักงานแบบสำเร็จรูป และสินค้า
ทั้งนี้ บริษัทมีสาขาที่มีหน้าร้านอยู่แล้ว การนำสินค้าใหม่ๆ เข้ามาวางขายเพื่อนำเสนอต่อลูกค้าจึงไม่มีต้นทุนมากนัก  และการมีสินค้าเข้ามาเพิ่มนั้น ยังทำให้เป็นที่น่าสนใจต่อลูกค้ารายใหม่ยิ่งขึ้นด้วย นอกจากนี้ ยังอยู่ระหว่างเจรจากับพันธมิตรรายอื่นๆ เพื่อร่วมมือในลักษณะเดียวกันเพิ่มเติมด้วย
โดยบริษัทกำลังเร่งจัดหาสินค้าใหม่ๆ จำนวนมาก เข้ามาเติมในหน้าร้าน มีวัตถุประสงค์เพื่อต้องการให้ลูกค้าได้รับความพึงพอสูงสุดในการเข้ามาซื้อของ ซึ่งจะสามารถซื้อผลิตภัณฑ์ได้ครบทุกอย่างที่ต้องการภายในร้านเดียว และแม้แต่การสร้างบ้านเพียง 1 หลังก็สามารถเข้ามาที่สาขาที่มีหน้าร้านของเรา และสั่งซื้อของได้ครบทุกชิ้นตามที่ต้องการ เรียกได้ว่า ครบวงจร ซึ่งปัจจุบันบริษัทได้เพิ่มสินค้าเข้าไปแล้วบางส่วน เช่น สปีดวอลหรือผนังสำเร็จรูปแบบใหม่ที่ทั้งสะดวกรวดเร็ว แข็งแรงและสวยงาม ระบบหน้าต่าง-ประตู ตู้คอนเทนเนอร์สำหรับสำนักงานแบบสำเร็จรูป ส่วนสินค้าอื่นๆ คาดว่าจะสามารถนำเข้ามาวางขายตามสาขาเพื่อเร่งตอบโจทย์ลูกค้าให้ได้มากที่สุดภายในเร็วๆ นี้
นอกจากนี้ บริษัทยังมีแผนงานเปิดสาขาย่อยจำนวนประมาณ 10 สาขาภายในปีนี้ เพื่อให้ได้ตามเป้าหมายที่วางไว้คือ มีสาขาย่อยครบ 92 สาขาภายใน 3 ปี เพื่อเป็นการการขยายตลาด และรองรับการเติบโตของฐานลูกค้าที่กระจายอยู่ตามต่างจังหวัดอื่นๆ โดยสาขาแรกจะเปิดที่จังหวัดนครสวรรค์ และคาดว่าจะสร้างแล้วเสร็จได้ภายในเร็วๆ นี้